Vakbond vra dat gevaartoelaag met byna 400% verhoog | Maroela Media
Vakbond vra dat gevaartoelaag met byna 400% verhoog
Die polisievakbond Popcru versoek 'n dringende hersiening en verhoging in dienstoelae vir lede van die polisie. Die vakbond versoek ook dat polisiebeamptes en personeellede onder die Staatsdienswet se gevaartoelaag met byna 400% aangepas moet word.
Die implementering van gevaarversekering vir staatsamptenare word ook gevra.
Popcru het in 'n verklaring gesê talle amptenare in die strafreggroepering en gesondheidsbedryf word daagliks gekonfronteer met swak werksomstandighede. Die werksomstandighede het egter ondraaglik geword te midde van die Covid-19-pandemie.
Volgens die vakbond word diegene in die strafreggroepering boonop daagliks gekonfronteer met toenemende kriminele aktiwiteit in die land, terwyl hulle klaarblyklik alewig laaste in die ry te staan wanneer daar in behoeftes voorsien word.
"Met inagneming van die haglike omstandighede waarin hierdie beamptes hulself bevind, hetsy dit in die staats- of polisiediens is, het hul situasie versleg en dit is om hierdie redes dat hul gevaartoelaes hersien moet word," voer Popcru aan.
Luidens die verklaring ontvang lede van die polisie sedert 2001 maandeliks 'n gevaartoelaag van R400.
"Ons het 'n dokument by die bedingingsraad vir die veiligheid-en-sekuriteitsektor (SSSBC) ingedien, waarin geëis word dat die toelaag tot R1 500 verhoog moet word, aangesien die aanvanklike toelaag volgens die SSSBC-ooreenkoms jaarliks ​met die Verbruikersprysindeks (VPI) verhoog moes word. Daar moet ook in ag geneem word dat lede se lewenskoste en die aantal gevaarlike situasies waarin hierdie beamptes hulself bevind, toeneem."
Volgens Popcru bepaal die staatsdiens se koördinerende bedingingsraad (PSCBC) dat die gevaartoelaag vanaf 1 April elke jaar met die VPI moet styg.
"Ons doen ook 'n beroep op die implementering van gevaarversekering vir alle staatsamptenare. Ons ervaring is dat die voordele wat aan beamptes se families uitbetaal word, indien hulle aan diens sterf, nie genoeg is om familielede in staat te stel om hul skoolopleiding te voltooi of in hul basiese behoeftes te voorsien nie.
"Hierdie gevaarversekering sal help om dié familielede se omstandighede te verbeter," meen Popcru.
Ouers van mishandelde baba eindelik vas
R 400 per maand as gevaartoelae vir ons polisielede is om die minste te sê skokkend min. Hoekom is die bedrag nie aangepas van 2001 nie?
Seker moet die boere dan 'n gevaartoelae van 500% kry. Misdaad styg erger as inflasie.
Absolute gekheid! Die publiek moet liefs 'n gevaartoelae ontvang om hul teen die SAPS en ander amptenare te kan beskerm!